Þóra braut ekki siðareglur
Siðanefnd Blaðamannafélags Íslands hefur komist að þeirri niðurstöðu að Þóra Tómasdóttir, ritstjóri Nýs lífs, hafi ekki gerst brotleg við siðareglur BÍ með því að birta viðtal við konu sem kærði fjölmiðlamanninn Egil Einarsson og unnustu hans fyrir nauðgun.
Egill og unnusta hans kærðu Þóru til siðanefndarinnar vegna viðtalsins sem var undir yfirskriftinni " Ég upplifði þetta sem nauðgun ". Þau gerðu fjölmargar athugasemdir við umfjöllunina og töldu hana varða við 3. grein siðareglna um vönduð vinnubrögð og 4. grein sömu reglna um að blaðamenn skuli í umfjöllun um dóms- og refsimáli virða þá meginreglu laga að hver maður er talinn saklaus þar til sekt er sönnuð.
Í umfjöllun siðanefndarinnar segir að Nýtt líf hafi ekki tekið beina afstöðu til frásagnar konunnar og beinlínis sé tekið fram í upphafi viðtalsins að ætlunin sé ekki að fella gildisdóma yfir Agli og unnustu hans heldur leyfa viðmælandanum að lýsa upplifun sinni. "Slík viðtöl eiga það vitaskuld til að vera einhliða, þar sem aðeins hlið viðmælandans birtist."
Þá segir að það sé mat siðanefndar að umfjöllun Nýs lífs gæti hafa verið vandaðri. "Á þetta einkum við um villandi lýsingar kærðu, Þóru Tómasdóttur, á meintum áverka Guðnýjar Rósar. Eins verður að það að teljast villandi framsetning hjá henni að lýsa því yfir í fjölmiðlum að hún hafi gefið Agli tækifæri á að koma sínum sjónarmiðum á framfæri þegar hún í reynd virðist hafa átt við að hún myndi gefa honum tækifæri til þess í næsta tölublaði."
Lögmaður Þóru benti á að engin lagaskylda hafi hvílt á Nýju lífi að veita Agli andmælarétt en siðanefndin segir þá: "Þegar einstaklingar eru sakaðir um glæp í fjölmiðlum verður þó að ætla að ekki þurfi skriflega fyrirmæli svo blaðamenn átti sig á mikilvægi þess að þeir fái tækifæri til að bera hönd fyrir höfuð sér svo fljótt sem auðið er."
Sjónarmið Egils ítarlega kynnt
Siðanefndin segir þó að það verði að horfa til þess að Nýtt líf kynnti ítarlega þau sjónarmið og eftirmála hennar sem Egill hafði birt í fjölmiðlum áður en viðtalið kom út. "Því verður ekki sagt að Nýtt líf hafi aðeins birt aðra hlið málsins. Í þessu samhengi verður einnig að horfa til þess að mörg atriði þess máls sem til umfjöllunar eru í Nýju lífi voru löngu kunn úr fyrri umfjöllun fjölmiðla, nema helst lýsingar Guðnýjar Rósar á sinni upplifun og afstöðu. Sú skýring kærðu að hún hafi viljað leyfa Guðnýju Rós að lýsa sinni upplifun er því alls ekki úr lausu lofti gripin."
Þá segir að horfa verði til þess að Þóra bauð Agli og unnustu hans að koma sjónarmiðum sínum nánar að í næsta tölublaði "en ekki eru efnislegar ástæður til að binda slík tilboð við nákvæmlega sama tölublað og viðtalið birtist upphaflega í".
Var því ekki séð að Þóra hefði gerst brotleg við siðareglur BÍ.
Siðanefnd Blaðamannafélags Íslands hefur komist að þeirri niðurstöðu að Þóra Tómasdóttir, ritstjóri Nýs lífs, hafi ekki gerst brotleg við siðareglur BÍ með því að birta viðtal við konu sem kærði fjölmiðlamanninn Egil Einarsson og unnustu hans fyrir nauðgun.
Egill og unnusta hans kærðu Þóru til siðanefndarinnar vegna viðtalsins sem var undir yfirskriftinni " Ég upplifði þetta sem nauðgun ".
Í umfjöllun siðanefndarinnar segir að Nýtt líf hafi ekki tekið beina afstöðu til frásagnar konunnar og beinlínis sé tekið fram í upphafi viðtalsins að ætlunin sé ekki að fella gildisdóma yfir Agli og unnustu hans heldur leyfa viðmælandanum að lýsa upplifun sinni.
Þá segir að það sé mat siðanefndar að umfjöllun Nýs lífs gæti hafa verið vandaðri.
Þá segir að horfa verði til þess að Þóra bauð Agli og unnustu hans að koma sjónarmiðum sínum nánar að í næsta tölublaði.
Var því ekki séð að Þóra hefði gerst brotleg við siðareglur BÍ.